google/wiki40b huggingface dataset:
Fuad I av Egypt

Bakgrunn

Han var sønn av khediven Ismail Pasja. Etter farens avsettelse i 1879 ble Fuad sendt til Italia, hvor han fikk sin oppdragelse og gjorde tjeneste i den italienske hær. I 1892 vendte han tilbake til Egypt og ble adjutant hos sin brorsønn Abbas Hilmi.
Han virket aktivt for velgjørende og allmennyttige institusjoner. Han ble den første rektor for det nyopprettede universitetet i Kairo i 1908 og forble i det embetet til han fratrådte i 1913. Samme år forsøkte han uten hell å bli konge i Albania, et land som da hadde fått sin uavhengighet fra Det osmanske rike. På den tid var den hans nevø Abbas II som regjerte i Egypt og Sudan, og dette sammen med det forhold at Fuad var et stykke bak i tronfølgen, hadde gjort ham interessert i Albania.
Fra 1915 til 1918 var Fuad president for det egyptiske geografiske selskap.

Sultan

Etter at Abbas Hilmi i 1914 ble avsatt, og hans etterfølger sultan Hussein Kamil, Fuads eldre bror, døde i 1917, ble han sultan. Etter at det britiske protektorat var blitt opphevet som følge av den egyptiske revolusjonen av 1919 og Egypt erklært selvstendig den 28. februar 1922, ble han den 16. mars 1922 proklamert som «konge av Egypt, suveren over Nubia, Sudan, Kordofan og Dar Fur».
I 1930 forsøkte han å styrke sin myndighet ved å oppheve konstitusjonen av 1923, og erstatte den med en ny som skulle redusere parlamentet til et rent rådgivende organ. Dette utløste stor uro, og det endte med at han i 1935 gikk tilbake til den tidligere konstitusjonen.
Allerede 1923-konstitusjonen gav Fuad stor makt. Han benyttet seg ofte av sin rett til å oppløse parlamentet. Under hans regjeringstid ble regjeringer oppløste på kongelig forgodtbefinnende, og parlamentene varte aldri hele sine fireårige valgperioder før de ble oppløste ved dekret.
Kong Fuad var gift to ganger. Han fikk sønnen og etterfølgeren Faruk av Egypt og datteren Fawzia av Egypt, som 1939–1948 var gift med sjah Mohammad Reza Pahlavi av Iran, i sitt annet ekteskap med Nazli Sabri fra 1919.
David McCallum

Liv og arbeid

McCallum spilte karakteren Illya Kuryakin, en russiskfødt hemmelig agent, i TV-serien The Man from UNCLE fra 1960, med rollen som Steel i Sapphire & Steel, og Donald «Ducky» Mallard i den amerikanske TV-serien NCIS. 
McCallum ble født i Glasgow og han flyttet med familien til London da han var 10 år gammel. Han ble tildelt et stipend til University College School i London. Han gikk på Royal Academy of Dramatic Art og ble assisterende Stage Manager i Glyndebourne Opera Company i 1951. Han begynte sin karriere som skuespiller i flere britiske filmer fra slutten av 1950-tallet, og hans første rolle som skuespiller var i filmen Gods Love, Die Young, der han spilte en fortapt kongelig.
I 1994 var McCallum med i de kritikerroste dokumentarene Titanic: Death of a Dream og i Titanic: The Legend Lives On som ble spilt inn for A&E Television Networks. Dette var ikke de første filmprosjektene som McCallum var med på som omhandlet Titanic som han hadde arbeidet med. Den første var i 1958 filmen A Night to Remember, der han hadde en liten rolle.
Siden 2003 har McCallum hatt en av hovedrollene i TV-serien NCIS med rollen som Donald «Ducky» Mallard. Han var gift med skuespilleren Jill Irland i perioden 1957-1967. De hadde tre sønner: Paul, Jason og de adopterte senere en sønn som døde av en overdose i 1989 – og datteren Valentine. 
McCallum skilte seg fra Irland i 1967 og han giftet seg med Katrine Carpenter samme året. De fikk en sønn, Peter, og en datter, Sophie. David og Katherine McCallum har lenge vært aktive med forskjellige veldedige organisasjoner som støtter United States Marine Corps. Katherines far var en marinesoldat som tjenestegjorde i slaget om Iwo Jima, og hennes bror mistet livet i Vietnamkrigen.
David og Katherine McCallum bor i New York.
Hraunhafnartangi

Hraunhafnartangi er Fastlands-Islands nordligste punkt. Det ligger i fylket Norður-Þingeyjarsýsla.
Hraunhafnartangi er oppkalt etter Hraunhöfn («lavahavn»), en vik i området. I nærheten finnes også fyrtårnet med samme navn som odden.
Hraunhafnartangi er nevnt i Fosterbrødrenes saga som stedet der Torgeir Hávarsson ble drept, og etter sigende skal gravhaugen hans ligge her.
Hjortetrøst

Utseende

Hjortetrøst er en relativt høyvokst korgplante som blir opptil 150 cm. Oppover stengelen sitter motsatte, handflika eller handdelte sagtakka blader. Øverst sitter korgsamlinga med rosa til lyst fiolette blomster.
Hjortetrøst kan overflatisk minne om den i Norge mye vanligere vendelrot (Valeriana sambucifolia), som imidlertid hører til i kaprifolfamilien. Hjortetrøst blomstrer siste halvdel av sommeren og utover høsten, og brukes innimellom som hageplante.

Forekomster i Norge

I Norge er hjortetrøst en sørlig, varmekjær art. I tillegg er den glad i næringsrik grunn. Hjortetrøst vil helst ha det fuktig, men på tross av dette kan den finnes på tørre berg.
Hjortetrøst er sjelden i Norge. Den forekommer fra Sarpsborg og Fredrikstad i Østfold og inn til Hjartdal i Telemark på Østlandet. I tillegg finnes den spredt noen få steder langs kysten nord til Kvam i Hordaland.
Kryptologi

Kryptologi er vitenskapen om sikker (vanligvis hemmelig) kommunikasjon. Den omfatter kryptografi (utvikling av kryptosystemer, metoder for å forvrenge meddelelser så at uvedkommende ikke kan lese dem) og kryptoanalyse (metoder for å forsere, «knekke», kryptert tekst).
I moderne tid anser man også metoder for autentisering å være en del av kryptologien, da disse anvender lignende metoder og har lignende formål som kryptologien forøvrig. Koder og metoder for å gjemme meddelelser, steganografi inngår ikke i kryptologiens område.

Kryptografi

Det er umulig å med sikkerhet vite når kryptografi ble anvendt for første gang. For eksempel anvendte Lysander av Sparta kryptografi da han i 404 f.Kr. fikk vite at Farnabazos i Persia planla å angripe Sparta. I dette tilfellet ble det anvendt en scytale som er en trestav som man vikler en lær- eller pergamentremse rundt. På remsen kan man siden skrive meddelelsen og når man vikler av remsen så er bokstavene omrokert slik at kun en person med en lik trestav kan lese meddelelsen.

Kryptoanalyse

Kryptoanalyse er mye yngre. Et lenge anvendt verktøy var frekvensanalysen.
Giorgione

Giorgio Barbarelli da Castelfranco (født omkring 1477, død 1510), best kjent som Giorgione, men også i venetiansk dialekt som Zorzi da Castelfranco eller Zorzon, var en italiensk maler fra den venetianske høyrenessansen.

Liv og verk

Giorgione studerte under Giovanni Bellini. Selv om Giorgione har hatt stor innflytelse på senere malere, deriblant Tizian, er det lite som er kjent om hans liv. Hans mest kjente verk er maleriet «La Tempesta», «Stormen» (omkring 1506).
«Stormen» har vært et meget stort diskusjonstema blant kunsthistorikere. Hvem er den nakne kvinnen på bildet? Hvorfor ammer hun barnet sitt utendørs i tordenvær, og hvorfor står det en soldat der? Ingen har klart å finne noen bibelsk eller mytologisk bakgrunn for bildets innhold. Kanskje er det ikke noen historisk mening bak det i det hele tatt. Et røntgenbilde er blitt tatt av maleriet, og dette gjorde alt mer forvirrende, for der soldaten står har det engang vært malt en naken kvinne som bader. Naturen i bildet er meget uvennlig. Kvinnen er som fanget i et viltvoksende ugress. Trærne er uklippet, buskene skranter, søylene er i ruiner, broen er livsfarlig å gå over, og landsbyen består av rønner. En lav stormsky som kaster skygge, fyller himmelen og skyter ut et lyn. Kanskje er landskapet hovedmotivet i dette bildet, og ikke figurene i forgrunnen som først trodd.
Uppsala Reggae Festival

Uppsala Reggae Festival er den største reggaefestivalen i Skandinavia og blir arrangert i Uppsala. Det første året den ble arrangert som en utendørsfestival var 2001. 
Festivalen, som arrangeres i august hvert år, trakk i 2004 og 2005 omkring 10 000 besøkende.
The Essential Elvis Presley

The Essential Elvis Presley er et samlealbum med Elvis Presley, utgitt 2. januar 2007.
Gaki

Gaki (餓鬼, "sultne spøkelser") er ifølge japansk mytologi åndene til sjalu eller grådige mennesker som, som straff for deres synder, har blitt forbannet med en umettelig hunger for én spesiell ting eller substans. Tradisjonelt er dette noe ydmykende, som for eksempel menneskelik eller avføring, men det kan i moderne tid være nesten hva som helst.
Gaki er ofte avbildet i japansk kunst (spesielt fra Heian-perioden) som utmagrede mennesker med bulmende mager og umennskelige små munner. De vises ofte mens de drikker utsølt vann i templer, eller i selskap med demoner som representerer deres personlige pine. Alternativt kan de avbildes som kuler av røyk eller ild.
Gaki er vanligvis ikke farlig for mennesker, med mindre deres hunger er for noe som for eksempel blod osv.
I moderne japansk blir ordet «gaki» ofte brukt om bortskjemte barn.
Nittedal jordstasjon

Nittedal jordstasjon, også kalt «Nittedal Teleport», ligger nord i Hakadal og driftes av Telenor Satellite Broadcasting. Den er selskapets og Nordens største jordstasjon. Anlegget har noe over 50 antenner for opplink til, og nedlink fra, diverse satellitter. De største på 18 meters diameter.
Herfra kommuniserer selskapet med satellitter for både radio, TV, telefoni og data. Programmer sendes opp til satellittene Thor III, Thor 5 og Thor 6, og stasjonen har samtidig senderoppgaver for det digitale bakkenettet for fjernsyn. Ved Nittedal overvåkes kvaliteten i Norkring, Canal Digital og TTS sine fjernsynssendinger i Norden, i tillegg til UPC i Øst-Europa.
Omtrent 75 systemingeniører og operatører jobber døgnkontinuerlige skift ved stasjonen.
Jordstasjonen ble etablert i 1986.
Pseudautomeris rudloffi rudecuatorialis

Utseende

Middelsstore (vingespenn 60-80 millimeter), brunlige påfuglspinnere med store øyeflekker på bakvingene. Forvingene er litt tilspissede, men ikke sigdformede, oftest med en lengdestripe. Bakvingens grunnfarge er gjerne rødlig, øyeflekken har blåaktig kjerne.

Levevis

Larvene lever gjerne selskapelig, i alle fall som unge, på ulike busker og trær. Som andre påfuglspinnere har de voksne reduserte mundeler, og de tar ikke næring til seg. Artene flyr om natten, om dagen hviler de mellom visne blader der de er godt kamuflert. Skulle et dyr likevel oppdage sommerfuglen, åpner den forvingene slik at de "stirrende" øyeflekkene kommer til syne - dette er ofte nok til å skremme vekk et lite rovdyr.

Neslehår

Larvene, til dels også de voksne sommerfuglene, er kledt med neslehår. Disse frigjør gift om man kommer i kontakt med dem og kan utløse hudirritasjon, av og til også mer alvorlige komplikasjoner. Larvene sitter gjerne i tette samlinger på trestammer, og er nokså godt kamuflert, slik at man uaktsomt lett kan komme i kontakt med dem.

Utbredelse

Arten er utbredt i Peru.
Silhouette

Silhouette var en jentegruppe fra Oslo, bestående av Kari Mette Aamot, Siri Lenning Frømyhr og Nina Bayer. Gruppen ble satt sammen for å kore Jahn Teigen i den internasjonale finalen for Eurovision Song Contest 1983.
Året etter, i Melodi Grand Prix 1984 stilte gruppen opp med George Kellers og Philip Kruses «A-oa-oa-oa» som var en av favorittene dette året. Sangen ble også en hit etterpå. Jentene hadde sang- og danseerfaring fra Fagerborg videregående skole hvor de var elever.
I tillegg hadde alle tre mange år bak seg på Kirkenærs ballettskole. Framførelsen under Melodi Grand Prix 1984 fikk kveldens største trampeklapp, og programleder Sissel Keyn Lodding sa at nummeret «tar pusten fra en». To av de fem juryene ga «A-oa-oa-oa» 12 poeng, som førte til at Sihouette fikk en delt 3.-plass med 42 poeng, kun 3 poeng mindre enn vinneren Dollie De Luxe.
Aulocera

Utseende

Ganske store, mørkbrune sommerfugler. Oversiden har et nokså smalt, hvitt tverrbånd omtrent midt på vingene. Undersiden er gråbrunt-spraglete, også der med hvitt tverrbånd og en liten øyeflekk i spissen av forvingen (denne finnes på oversiden også men er ofte utydelig på grunn av den mørke grunnfargen).

Levevis

Larvene lever på ulike slags gras.

Utbredelse

Slekten er utbredt i og rundt Himalaya.
Wataru Ota

Karriere

Wataru Ota startet sin profesjonelle karriere i Ventforet Kofu i 2001. Han har også spilt for Ehime FC.
Die Wacht am Rhein

I senere bruk

«Die Wacht am Rhein» ble sunget av tyske soldater i filmen Casablanca. De tyske soldatene ble deretter overdøvet av franskmenn i eksil som sang «Marseillaisen».
I sin sosialkritiske sang «Lieb Vaterland» benytter Udo Jürgens innledningsordene i refrenget blant annet som en påminnelse om mørke sider ved tysk historie og samfunnsliv.
Finnmarksløpet 2011

Finnmarksløpet 2011 startet for for 31. gang i gågata i Alta sentrum den 12. mars 2011. Flere tusen tilskuere overvar starten for de 110 hundespann som deltok. Det var sol og en temperatur på minus fire grader. Til stede var bl.a. daglig leder for Finnmarksløpet, Gro Anett Olaussen, Alta-ordfører Geir Ove Bakken, statsråd Karl Eirik Schjøtt-Pedersen og den firedobbelte vinneren av Iditarod, Jeff King.

Resultater

Mandag ettermiddag ankom de første hundespannene Alta sentrum. Elisabeth Edland vant Finnmarksløpet 500 km og ble norgesmester i langdistanse hundekjøring 8-spann.

Sjekkpunkter

Se også hovedartikkelen Finnmarksløpet for løypebeskrivelse.

Jotka FL-500/FL-1000

FL-500: Stor fart til Jotka, og det settes løyperekorder. Ole Sigleif Johansen brukte 2t og 35 minutter. Den nest raskeste på Jotka var Elisabeth Edland fra Nannestad med 2t og 49 minutter.

Skoganvarre FL-500/FL-1000

Forholdene i sporet varierer noe, siden det har vært sol og forholdsvis varmt i løpet av dagen, og dette har skapt sukkersnø i noen områder.
Ole Sigleif Johansen holdt rekordfart fra Jotka til Skoganvarre og ledet FL500.
FL1000: Ralph Johannesen ankom først fulgt av Roger Dahl, Kjell Brennodden, Robert Sørlie og Nina Skramstad.

Levajok FL-500/FL-1000

FL500 – Tyske Bernd Helmich stakk først ut fra Skoganvarre og ledet med Marianne Skjøthaug bak.
Robert Sørlie var første FL-1000 kjører inn til Levajok. Etappetiden var på 4.51 som er ny rekord på strekket over Gaisene.

Karasjok FL-500/FL-1000

Ole Sigleif Johansen hvilte på Levajok i nesten seks timer og gikk først ut mot Karasjok.
FL1000 – Ralph Johannessen gikk først ut fra Levajok i morgentimene søndag. Fem kjørere lå innenfor en halvtime. Etter Johannessen kom Bernd Helmich, Elisabeth Edland og Alta-kjører Kristian Walseth.

Jergul FL-500

Ole Sigleif Johansen har ligget i tet stort sett hele løpet og kjørte først ut fra Jergul. To minutter senere tok Elisabeth Edland løs, deretter fulgte Marianne Skjøthaug, Bernd Helmich og Jørn Sødahl Kvam henholdsvis 9, 34 og 59 minutter etter førstemann.

Tana bru FL-1000

FL 1000 – Roger Dahl kom inn først til Tana med Ralph Johanessen to minutter etter. Dahl har brukt 7:34 og det er ny løyperekord.

Neiden FL-1000

Roger Dahl kom først til Neiden II. Han har brukt 6timer og 11 minutter på den 75km lange etappen.

Kirkenes FL-1000

Roger Dahl ankom Kirkenes kl. 02.50 natt til tirsdag med 14-spannet. Dahl brukte 8.28 fra Neiden 1 som er den fjerde beste etappetiden noensinne. Robert Sørlie ankom Kirkenes klokken 04.41 og Ralph Johannsesen kl. 05.27.

Varangerbotn FL-1000

Roger Dahl kom først til sjekkpunktet i Varangerbotn med 14 hunder. Robert Sørlie tok innpå Roger Dahl med ni hunder. Han hadde fire timers hvile og gikk ut igjen med ni hunder sammen med Roger Dahl. Sigrid Ekran fulgte bak. Thomas Wærner og Kjell Brennodden tok seg en rast i Varangerbotn, og videre var de enige om å holde et rolig tempo av hensyn til hundene.

Mål - Alta

FL500 – Elisabeth Edland vant Finnmarksløpet 500 km foran Marianne Skjøthaug. Edland ble dermed norgemester i langdistanse hundekjøring 8-spann.
Nasjonalkongressen (Libya)

Grunnleggelse

I det første utkastet til valglov utstedet i begynnelsen av januar 2012 var det skissert opp en forsamling med 200 plasser, hvorav 136 skulle velges fra nasjonale partilister, mens 64 var forbeholdt uavhengige kandidater. I løpet av januar ble fordelingen endret til 80 plasser for partilistene og 120 for uavhengige kandidater, angivelig for å minske innflytelsen fra Det muslimske brorskap. Velgerregistrering ble gjennomført 1.–21. mai og totalt registrerte 2 865 937 personer seg, eller 80% av det estimerte antallet stemmeberettigede.
Valget til Nasjonalkongressen ble avholdt 7. juli 2012. Til sammen stilte rundt 3800 personer til valg; 1200 personer fordelt på 374 partilister stilte til de 80 partiplassene og 2600 personer stilte til de 120 plassene for uavhengige kandidater. Totalt stilte rundt 600 kvinner til valg. Blant partilistene fikk den liberale Alliansen av nasjonale krefter (NFA) flest stemmer og sikret seg 39 av de 80 partiplassene. Rettferdighets- og oppbyggingspartiet, som springer ut av Det muslimske brorskap, fikk 17 seter.
Nasjonalkongressen trådte for første gang sammen 8. august 2012, og overtok da formelt makten fra Det nasjonale overgangsrådet. Nasjonalkongressen skal fastsette prosedyren for valg av en komité som skal utarbeide en ny grunnlov. Grunnlovspanelet skal velges av folket gjennom direktevalg. Videre er det planlagt nyvalg til Nasjonalkongressen allerede juli 2013.
Fredrik Crawfurd

Unge år

Fredrik Crawfurd ble født på Næs Verk, der hans far Thomas Crawfurd arbeidet på jernverket til Jacob Aall. Faren var opprinnelig skotsk. Familien flyttet etterhvert til Grimstad. I begynnelsen av 20-årene ble Fredrik Crawfurd seilskuteskipper.

Skipsfører

I 1843 ble den da 28 år gamle Crawfurd ansatt som kaptein på Norges første pelagiske hvalfangstekspedisjon. Det var skipsreder Christian Stephansen fra Arendal som var initiativtaker for ekspedisjonen. I desember 1843 forlot skipet "17de Mai" Arendal med retning Stillehavet. Ekspedisjonen skulle vare i over 2 år. Ekspedisjonen ble ingen suksess mye grunnet krangling med de franske fangstmennene som var ombord. Crawfurd førte dagbog under turen. Denne er senere blitt transkribert og ble i 1953 utgitt i bokform. Crawfurd ble tilbudt en ny hvalfangsttur i 1846, men takket nei og begynte å arbeidet på land for skipsreder Stephansen.

Forsikringsmann

I 1854 var han med på etableringen av Agders Gjensidige Assuranceforening sammen med skipsreder Morten Smith Petersen. Han var også med på å stifte Grimstad gjensidige Fragt-Assuranceforening i 1876.

Ordfører

Crawfurd virket også i en periode som ordfører i Grimstad.

Arkivet

Crawfurds dagbok fra Hvalfangstekspedisjonen i 1843-1846 befinner seg på Norsk Maritimt Museum i Oslo.
Hurrungane

Hurrungane (eller Hurrungene, Hurrungadn, Horungane m.m.) er et fjellområde på grensen mellom Luster og Årdal kommuner i Sogn og Fjordane.  Området ligger sørvest i Jotunheimen, og inkluderer Skagastølstindane, Styggedalstindane, Dyrhaugstindane, Maradalstindane, Austanbottstindane, Soleibotntindane med flere.
Hurrungane er et utpreget alpint fjellparti. Området har mange av de villeste toppene i Norge, med 23 topper over 2 000 moh. (med primærfaktor på 30 m eller mer). Mange av toppene kan bare nås ved klatring eller vandring på bre, men det finnes også noen som har enklere adkomst.
 
Hurrungane har daler som i hovedsak går nord-sør. De største dalene er Skagastølsdalen, Ringsdalen, Gravdalen, Stølsmaradalen, Midtmaradalen, Maradalen. Hurrungane er grovt sett avgrenset av Utladalen mot sør og øst, av Helgedalen og Bergsdalen mot nord og Berdalsbandet mot vest.
En rekke mindre, alpine isbreer ligger i området. De største er Gjertvassbreen, Styggedalsbreen, Skagastølsbreen, Ringsbreen, Berdalsbreen, Stølsmaradalsbreen, Midtmaradalsbreen, Slingsbybreen og Maradalsbreen. I tillegg finnes flere mindre botnbreer.
Hurrungane ble først beskrevet av geologen Baltazar Mathias Keilhau. Keilhaus skisser og akvareller, som ble brukt som forelegg av blant annet Johannes Flintoe, er de første kjente avbildningene av Hurrungane, og Flintoes Hurrungene (etter Keilhaus Hurrungene, sett fra en topp i Koldedalen) er blant de eldste norske bokillustrasjoner. Omslaget på Oppdagelsen av fjellet (utgitt av Nasjonalmuseet) viser Flintoes Fra Jotunheimen, Hurrungene (1837). Wilhelm Maximilian Carpelan brukte Carl Friedrich Naumanns (1797-1873) tegninger som forelegg for Skagastøls Tinderne.

Friluftsliv

Et vanlig utgangspunkt for turer i Hurrungane er Turtagrø, 884 moh, ved fylkesvei 55 nord for Hurrungane. Her ligger Turtagrø hotell, som har lange tradisjoner som utgangspunkt for fjellsport og klatring.
DNT har to hytter i området: Skagastølsbu, ei nødbu, 1 758 moh., kjent som «Hytta på Bandet» og Stølsmaradalen, 845 moh. En umerket sti går fra Turtagrø gjennom Skagastølsdalen opp til Bandet.
Hinterpommern

Hinterpommern ("Bakpommern", polsk Pomorze Tylne) er del av den historiske, tyske regionen Pommern. I dag er dette en del av Polen, og ligger i det vesentlige innenfor området av Wojwodskapet Vestpommern. Hinterpommern ble etter freden i Westfalen i 1648, navnet på den del av Pommern som lå øst for Oder.
Blant de viktigere byer i det gamle tyske Hinterpommern kan nevnes Stargard (i dag Stargard Szczeciński, den gamle hovedstaden), Stolp (Stolp, den største byen), Kolberg (Kołobrzeg), Köslin (Koszalin) og Neustettin (Szczecinek).
Rabbis for Human Rights

Rabbis for Human Rights er en Israelsk menneskerettsorganisasjon som beskriver seg selv som «den eneste rabbinske stemmen for Israels samvittighet». De fremmer den jødiske læren som sier at alle mennersker er skapt i Guds bilde, med de rettigheter det medfører. Organisasjonen ble dannet i 1988 og medlemmene er israelske rabbinere eller rabbinerstudenter.
Blant medlemmene er reformerte, ortodokse, konservative, rekonstruksjonistiske og nyhasidistiske rabbinere, i tillegg til studenter. Organisasjonen skal ha i overkant av hundre medlemmer.
Rabbis for Human Rights fikk Niwano-prisen i 2006, I 2001 fikk to av lederne i organisasjonen, Ehud Bandel og Arik Ascherman, Gandhi Peace Award for sitt arbeide.
De får støtte fra rabbinere i USA og Storbritannia, og i 2002 ble det også grunnlagt en amerikansk gren av foreningen.

Aktiviteter

Rabbis for Human Rights (RHR) er best kjent for å organisere frivillige som fungerer som levende skjold for å beskytte palestinske olivenlunder fra vandalisme og angrep fra nybyggere som bor i de omkringliggende områdene. I 2008 omfattet det frivillige arbeidet førti landsbyer. Programmet ble startet i 2002 da en palestinsk fredsaktivist ba om RHRs hjelp til å beskytte dem som høstet oliven mot angrep fra nybyggere fra en nærliggende landsby.
RHR er motstandere av Israels barriere på Vestbredden alle plasser den gjør at man tar beslag i palestinsk land, deler landsbyer eller skjærer av bønders muligheter til å nå markene sine. RHR vant en stor seier da de i 2006 fikk rettens medhold i at landsbyen Sheikh Sa'ad ikke skulle bli delt av muren.
I desember 2004 var RHRs administrernde direktør, rabbineren Arik Ascherman, blant tre personer som stod tiltalt i Jerusalem for å ha stilt seg forann bulldosere som skulle rive palestinske hjem i Øst-Jerusalem. Han stod tiltalt for å ha forstyrret politiets arbeid ved to ulike tilfeller i 2003, og for å planlegge å gjøre dette. Han ble funnet skyldig i dette i 2005.
Brachytritus

Utseende

En nokså stor, kraftig trebukk. Hele oversiden er lyst gråbrun med rødbrun marmorering. Antennene er noe kortere enn kroppen, pronotum har en kraftig pigg midt på hver sidekant. Dekkvingene er parallellsidige med nesten rettvinklede "skuldre".

Levevis

Som de fleste andre trebukker borer larvene i ved.

Utbredelse

Arten er utbredt i det sentrale og sørlige Afrika (Kongo, Angola, Zambia, Zimbabwe).
Flabellomorphus

Utseende

En liten (9-13 millimeter), blank, rød og svart trebukk. Hannen har antenner som er kamformede fra det fjerde leddet og utover, de ytre leddene er ganske korte og danner en vifte. Pronotum er rektangulært med skarpe hjørner, sidekanten slett. Dekkvingene er en tanke avsmalnende bakover, med stumpvinklede "skuldre". Fargen varierer en god del, hode, pronotum og lår kan være røde eller svarte, resten av beina alltid svarte. Dekkvingene er svarte med en fiolett glans, med et rødt tverrbånd, noen ganger også røde ved roten.

Utbredelse

Arten er utbredt i det nordlige Brasil og Fransk Guyana.